
Lilleborg FDV for beboere 
Utformet av Reklamasjonsgruppa v/Jan Olav Hjermann 06.10.2009, redigert av B2-styret 06.12.2009.
A. Hoveddokument til beboer: 
NCCs ”Råd om vedlikehold av leiligheten”, totalt åtte sider (vedlagt fil ”Råd om vedlikehold av leiligheten NCC 20011214.pdf”). Denne inneholder mye praktisk og nyttig informasjon. 

NCC oppgir i et følgebrev til denne informasjonen:
”Boligen innehar mange skjulte installasjoner. I gulvene kan det ligge vannrør og elektriske kabler. Det må derfor ikke bores/skjæres i gulvet.  I vegger til baderom, og mellom kjøkken og baderom, må det unngås å borre pga. skjulte vannrør.  All boring i vegger kan skade tekniske installasjoner som elektriske, ventilasjon og sanitær  
B. I tillegg kommer følgende råd om FDV (Forkortelsen FDV står for ”Forvaltning, Drift og Vedlikehold”): 

1. Brannsikkerhet 
Brannforskriftene gir pålegg om å ha brann-/røykvarsler i leiligheten. 
Leiligheten har også opprinnelig montert vannslange i kjøkkenbenken. 
I tillegg anbefales anskaffelse av brannslokningsapparat.
Vedlikehold og kontroll av at dette virker etter hensikten er viktig! 
Røykvarslere bør få skiftet batteri og funksjonstestes minst en gang per år.

Ved vedlikeholdsarbeider i næringslokale/leilighet må seksjonseier presisere overfor firma med ansvarsrett at brannsikkerheten skal ivaretas i henhold til FDV.  Dokumentasjon på ivaretakelse av brannsikkerhet skal sendes sammen med faktura for utført arbeid og seksjonseier er ansvarlig for at kopi av dette oversendes sameiet v/styret.

2. Plassering av stoppekraner i leilighetene
I hver leilighet finnes det en stoppekran som stopper vanntilførsel til leiligheten.
Alle beboere bør gjøre seg kjent med plasseringen av stoppekranen i leiligheten, slik at man kan stoppe vanntilførselen, ved behov. 
Stoppekran anbefales testet en gang pr år.

PS: Samtlige fem stoppekraner på stigeledningene til leilighetene befinner seg i taket over B2-kjellerbodene i K1 (tilgjengelig med stige i boder). Stoppekran for hele B2 befinner seg i sprinklerrommet i K2 (innenfor dør til oppgang 20). 
3. Fettfilter i kjøkkenets avtrekksvifte 
Fettfilteret rengjøres jevnlig av beboer. Rengjøringshyppighet anbefales minst en gang pr mnd etter behov (type og omfang på matlaging hensyn tatt). Filteret kan vaskes i oppvaskmaskin. Mangelfull rengjøring vil øke faren for brann.

4. Rengjøring av inventar
Ved rengjøring av følgende inventar må det ikke brukes såpe med slipemiddel: 
Kjøkkenarmatur, servantarmatur, dusj/badearmatur, dusjgarnityr, klosett, servant, dusjhjørne, badekar, fliser i baderom og oppgang.
5. Veranda- og terrassegulv
Gulvet bør hvert år rengjøres og oljes med olje for trykkimpregnert treverk. 
Unngå bruk av høytrykksspyler på gulvet. Det fører til sprekkdannelser og svekking av treverket.


6. Rengjøring av verandarenne og Ø32 mm avløpsrør fra veranda til nedløpsrør
Tiltak: Verandarennen og Ø32 mm avløpsrør*) rengjøres av seksjonseier minimum 1 gang årlig, eventuelt på oppfordring fra seksjonseier/beboer i etasjen(e) under. Vedhengt bruksanvisning fra NCC følges (”Lilleborg bruksanvisning for rengjøring av balkonger.pdf”). 
Sameiets industristøvsuger m/støvsugermunnstykke til dette formålet anbefales brukt – kontakt et styremedlem for utlån. 

*) Alle verandaer på sydvestre langvegg har Ø32 mm nedløpsrør.

7. Rengjøring under terrassegulv i toppetasjen 
Tiltak: Sluk under gulv rengjøres årlig, gjennom inspeksjonslukene. 

Dersom seksjonseier ikke vil utføre dette selv er det viktig å gi skriftlig beskjed om dette til styret v/leder.

Styret vil i tillegg fortløpende vurdere behov for inspeksjon under tremmer og rengjøring av terrasse under tremmer. Det vil bli varslet om dette i god tid i forveien slik at beboere både får gitt adkomst på angitt tidsrom og i størst mulig grad får ryddet verandaen fri, i forveien.


8. Piper 
Alle piper som det installeres ovn/peis til (av fagkyndig/sertifisert) skal varsles forskriftsmessig (ildstedserklæring). Feiing varsles og utføres av feiere fra kommunen, uttak av sot gjøres gjennom sotluke som er plassert nederst på pipeløpet. Stige for atkomst til tak (via røykluke i nr 18) for feier er festet på stativ i K1 (ved IBgt. 6) og styret har nøkkel til denne.


Info-punkter til beboere 

9. Fargekoder: Fargekodene på svært mange bygningskomponenter som for eksempel verandarekkverk, vinduskarmer, innervegger mm er angitt i FDV-informasjonen fra NCC (åtte sider). 
Det finnes også lister over fargekoder i FDV-informasjonen som styret i sameiet disponerer. 


10. Innfesting i innervegger: Skap på kjøkken og bad har eget spikerfeste, mens for eksempel panelovner kun er festet i gipsen og ikke tåler mye belastning.
11. Baderomsvegg: Å lage hull på baderomsvegg, spesielt i våtsoner, svekker fuktsikringen. Hulltaking i våtrom anbefales utført av fagfolk med godkjenning fra fagrådet for våtrom FFV. Vær oppmerksom på at det går føringer for rør og ledninger i veggen. Vegg på bad har 2x13 mm gips for å være stiv nok for fliser.

12. Isolasjon i innervegger: I B2 har alle innervegger isolasjon. 
13. Avtrekksvifte: Viften er til for å sikre ventilasjon for frisk luft og matos-/ fuktavtrekk.
Reise bort? Dersom man trekker ut stikkontakten reduseres strømforbruket og risiko for driftsavbrudd som kan medføre at automatsikring til kurs for vifte (kjøleskap med mer) slås ut. 
14. Nøkler og nøkkelsystemer i B2  
Sameiet innførte låssystemnr 306D-0123 i alle felleslåser* våren 2004.  Enkelte leiligheter gjorde da også tilvalgsbestilling på sylindre til leilighetsdører (og evt. postkasser og kjellerbod hengelåser) på samme system).  
Opprinnelig ble låssystemnr 2105Z installert i B2.  Enkelte leiligheter har fortsatt sylinderlåser fra dette systemet installert.
For bestilling av nye nøkler til disse systemene må styret kontaktes.
*) Utenom B2 felleslåser benyttes nøkkel OLU (eller OLH) for adkomst til strømmålerskap i 1. etasjene.  Slik nøkkel kan kjøpes fritt hos alle låssmeder (eksempelvis firma Låsspesialisten i Grefsenveien på Sandaker).
Med vennlig hilsen styret i Sameiet Lilleborg B2

